**Nagovor predsednika Državnega sveta Mitje Bervarja na otvoritvi**

**5. mednarodne konference »Dnevi korporativne varnosti 2014« na temo »Učinkoviti odzivi na tveganja v dinamičnem poslovnem okolju« ter v tem okviru otvoritev 1. mednarodne konference na temo informacijske varnosti**

(18. marec 2014)

Spoštovane udeleženke in udeleženci mednarodne konference, cenjeni predsednik organizacijskega odbora dr. Denis Čaleta, dr. Iztok Podbregar, član uprave Aerodrom Ljubljana, dr. Franc Željko Županič, direktor kontrole nadzora zračnega prometa, spoštovani gostje iz domovine in tujine, predstavniki medijev in zainteresirana javnost,

z velikim veseljem sem sprejel vaše povabilo in dovolite mi, da vas v imenu Državnega sveta Republike Slovenije in v svojem osebnem imenu prav lepo pozdravim.

Še posebej me veseli, da si je konferenca v pol desetletja pridobila ugled tradicionalnega vrhunskega dogodka na področju korporativne varnosti v širši regiji JV Evrope in Državni svet RS že nekaj let aktivno sodeluje pri tem projektu.

Teme so aktualne in se dotikajo perečih problemov sodobnih družb, s katerimi se soočamo tudi v Sloveniji – od korupcije in nevarnosti trgovanja z informacijami, do kibernetske varnosti in problematike prodaje državnega premoženja.

Posebej me veseli, da bo v sklopu konference potekala tudi 1. mednarodna konferenca na temo informacijske varnosti.

Dejstvo namreč je, da je informacijska družba že realnost, zaradi katere so postala varnostna vprašanja veliko bolj kompleksna.

Svetovni splet, ki prav v teh dneh praznuje 25 let, je danes najmočnejša tehnološka in družbena platforma, ki v temeljih spreminja pogoje celotnega družbenega delovanja.

Ker prihajam iz sfere politike, naj poudarim, da to velja tudi za politične procese. Internet postaja sredstvo pritiska in uveljavljanja interesov s strani civilne družbe.

Tega se zaveda tudi politika in o tem smo spregovorili tudi v Državnem svetu v okviru razprave o volilnih sistemih in uresničevanju neposredne demokracije.

Informacijsko-komunikacijska tehnologija je bila prepoznana kot sredstvo politične demokracije v digitalni dobi. Govora je o e-volitvah, e-participaciji in e-neposredni demokraciji.

Tu pa seveda nastopi tudi vprašanje možnosti zlorab, kar je eden od razlogov, da se uvedba novih mehanizmov demokratičnega odločanja prelaga v nedoločno prihodnost.

Vsako tehnologijo moramo razumeti kot sredstvo in ne kot cilj družbenega razvoja. Nove tehnologije bistveno povečujejo dostopnost do informacij in znanj na vseh družbenih ravneh – od mikro podjetij do multinacionalk, od civilne družbe, posameznih držav do zvez držav, kakršna je tudi Evropska unija.

Vprašanje pa seveda je, kako te informacije in znanja uporabiti. Tu je le tanka ločnica med možnostmi *upo*-rabe in *zlo*-rabe, kar vse prispeva k stabilnosti okolja, v katerem deluje gospodarstvo.

Spoštovani,

strinjamo se lahko, da je varna, politično stabilna in pravno urejena država temeljna predpostavka dobrega poslovnega okolja.

Zato se mora država skupaj s civilno sfero, kamor sodi tudi gospodarstvo, sistemsko odzivati na varnostna tveganja, in s tem tveganja obvladati celovito.

Tudi varnostna znanost prispeva velik delež h krepitvi zavesti o pomenu upravljanja s tveganji.

Prepričan sem, da je višanje strokovnosti managementa na področju korporativne varnosti tista prava pot, ki lahko zagotovi javni in zasebni sferi kompetentne strokovnjake s področja korporativne varnosti.

Zahvaljujem se vam za pozornost in vam želim uspešna konferenčna dneva.